**Lietuva – pasaulio geografijos olimpiados čempionė: iškovoti keturi aukso medaliai**

**Lietuvos mokiniai triumfavo tarptautinėje geografijos olimpiadoje – liepos 26 d. – rugpjūčio 1 d. Bankoke (Tailandas) vykusioje XXI Tarptautinėje geografijos olimpiadoje (iGEO) Lietuvos komanda pelnė keturis aukso medalius ir pirmą kartą olimpiados istorijoje iškovojo pirmąją vietą tarp beveik 50 pasaulio šalių.**

2025 m. liepos 26 d. – rugpjūčio 1 d. Bankoke, Tailande, vykusioje XXI Tarptautinėje geografijos olimpiadoje (iGEO) Lietuvos mokinių komanda pasiekė istorinį laimėjimą – pelnė net keturis aukso medalius ir pirmą kartą olimpiados istorijoje su ryškiu atotrūkiu užėmė pirmąją vietą pasaulio šalių reitinge. Mūsų mokiniai aplenkė tokias šalis kaip Singapūras, JAV, Indonezija, Suomija, Kinija ir Lenkija.

**Aukso medaliais apdovanoti:**

* **Rojus Kondratavičius** ir **Faustas Kondratavičius**, LSMU gimnazija (mokytoja Jovita Vizbarienė);
* **Ugnius Vilimas**, Vilniaus licėjus (mokytoja Jolita Milaknienė);
* **Tomas Jakubauskas**, Palangos senoji gimnazija (mokytojas Nerijus Vaišvilas).

**Komandą olimpiadai ruošė:**

* geografas **Rytas Šalna** (LGMA prezidentas),
* **Angelė Pakamorienė** (Gargždų „Minijos“ progimnazijos mokytoja ekspertė),
* **Edgaras Zaboras** (geografijos olimpiados alumnas).

„To dar nebuvo nei Lietuvos, nei iGEO istorijoje. Mūsų mokinių geografinės žinios, įgūdžiai ir mąstymo gebėjimai lenkia istoriškai stipriausių pasaulio šalių pasiekimus“, – sako geografas ir komandos vadovas **Rytas Šalna**.

„Sveikinu jaunuosius geografus su stulbinamu pasiekimu! Tai – ne atsitiktinis stebuklas, o ilgo, nuoseklaus, sistemingo darbo rezultatas. Ši pergalė įrodo, kad gebėjimai gimsta iš pastangų, o ne iš prigimties. Lietuvos geografų bendruomenė – viena stipriausių ir plačiausiai veikiančių nuo jauniausių iki vyriausiųjų. Smagu, kad LINEŠA gali prie jos prisidėti“, – teigia **Gediminas Beresnevičius**, Lietuvos neformaliojo švietimo agentūros Gebėjimų ugdymo skyriaus vadovas.

**Lietuvos mokinių ir mokytojų komanda grįžta į Lietuvą – rugpjūčio 6 d.**

***Apie Lietuvos neformaliojo švietimo agentūrą (LINEŠA):***

*LINEŠA yra Švietimo, mokslo ir sporto ministerijai pavaldi biudžetinė įstaiga, teikianti pagalbą įgyvendinant valstybės politiką neformaliojo vaikų švietimo ir ugdymo karjerai srityse. LINEŠA kasmet organizuoja Lietuvos mokinių dalykines olimpiadas, konkursus, kitus renginius. Iš viso kartu su partneriais LINEŠA organizuoja beveik 50 nacionalinių renginių.*   
*Olimpiadų nacionaliniuose etapuose nugalėjusiems mokiniams LINEŠA organizuoja pasirengimo tarptautinėms olimpiadoms stovyklas, o tarptautinių renginių dalyviams bei jų mokytojams – kasmetinę jų pagerbimo šventę.*

*LINEŠA taip pat yra tarptautinių dalykinių mokinių olimpiadų organizatorė Lietuvoje.*

***Daugiau informacijos:*** [***www.linesa.lt***](http://www.linesa.lt)

***Papildomos informacijos teirautis:***

*Tatjana Švec*

*Rinkodaros ir komunikacijos skyriaus vadovė   
Lietuvos neformaliojo švietimo agentūra (LINEŠA)   
+370 602 90133*[*tatjana.svec@linesa.lt*](mailto:tatjana.svec@linesa.lt)